Μετά από μεγάλη αναζήτηση ο Κώστας Γαβράς κατέληξε στους πρωταγωνιστές της νέας του ταινίας «Ενήλικοι στο δωμάτιο» της οποίας τα γυρίσματα έχουν ήδη ξεκινήσει .

Τα γυρίσματα που θα διαρκέσουν δώδεκα εβδομάδες θα γίνουν εκτός από την Αθήνα, στις Βρυξέλλες, τη Ρίγα, τη Φρανκφούρτη και το Λονδίνο. «Η ιστορία μιας χώρας και του λαού της, παγιδευμένων σε ένα δίκτυο εξουσίας: ο φαύλος κύκλος των συναντήσεων του Eurogroup που επέβαλε τη δικτατορία της λιτότητας στην Ελλάδα. Πίσω από τις κλειστές πόρτες, παίζεται μια ανθρώπινη τραγωδία. Μια αρχαία ελληνική τραγωδία στη σύγχρονη εποχή». Αυτά είναι τα λόγια του Κώστα Γαβρά στο σημείωμα του που αναγγέλλει τα γυρίσματα της νέας του ταινίας, με θέμα την ελληνική κρίση.

Ο Χρήστος Λούλης θα είναι ο Γιάννης Βαρουφάκης (ΚΑΤΩΜΕΡΗΣ ΚΩΣΤΑΣ/EUROKINISSI)

Ο Χρήστος Λούλης θα υποδυθεί το Γιάνη Βαρουφάκη, ο Αλέξανδρος Μπουρδούμης τον Αλέξη Τσίπρα, ο Δημήτρης Τάρλοου τον Ευκλείδη Τσακαλώτο, η Βαλέρια Γκολίνο τη Δανάη Στράτου, η Ζοσιάν Πινσόν την Κριστίν Λαγκαρντ, ο Ούλριχ Τουκούρ το Βόλφγκανγκ Σόιμπλε. Μετά από πολλές συζητήσεις και φημολογίες όπως αυτή που ήθελε το Γιάννη Στάνκογλου να υποδύεται το Γιάνη Βαρουφάκη, το κάστ της ταινίας φαίνεται να έχει ήδη διαμορφωθεί με Έλληνες και ξένους ηθοποιούς.

Ο Αλέξανδρος Μπουρδούμης θα υποδυθεί τον Αλέξη Τσίπρα (ΑΛΕΞΑΝΔΡΟΣ ΓΕΩΡΓΙΑΔΗΣ/EUROKINISSI)

Γράφει ο Κώστας Γαβράς στην ανακοίνωση της έναρξης των γυρισμάτων: «Να αναφέρω πρώτα τους «φιλοξενούμενούς» μας: ένα θερμό καλωσόρισμα λοιπόν στον Ούλριχ Τούκουρ, με τον οποίο συνεργάζομαι με χαρά για τέταρτη φορά, και τους Νταν Σούρμανς, Ζοσιάν Πανσόν, Ορελιάν Ρεκουάν, Βίνσεντ Νέμεθ, Κορνίλιους Ομπόνια, Χένρικ Μπιρτς, και Φραντσέσκο Ακουαρόλι. Και από την Ελλάδα: Χρήστος Λούλης, Αλέξανδρος Μπουρδούμης, Δημήτρης Τάρλοου, Θάνος Τοκάκης, Θέμης Πάνου και πολλοί άλλοι, συμπεριλαμβανομένης μιας ειδικής εμφάνισης της Βαλέρια Γκολίνο. Σε προσωπικό επίπεδο, είμαι πολύ χαρούμενος που γυρίζω την ταινία εδώ στην Αθήνα, όπου και μπορώ να μιλάω ελληνικά με το εξαιρετικό μου συνεργείο, που αποτελείται από το Γιώργο Αρβανίτη (διευθυντής φωτογραφίας), το Σπύρο Λάσκαρη (καλλιτεχνικός διευθυντής), τον Άγη Παναγιώτου (κοστούμια) και τους δύο ταλαντούχους πρώτους βοηθούς σκηνοθέτη, Αρσένη Πολυμενόπουλο και Χρήστο Χουλιάρα και τους υπόλοιπους τεχνικούς μας».